
Harmadik államszerződés a németországi szerencsejátékokról szóló államszerződés módosítása érdekében 
(Harmadik szerencsejátékügy-módosítási államszerződés - 3. GlüÄndStV)

Baden-Württemberg tartomány, 
Bajorország, 
Berlin tartomány, 
Brandenburg tartomány, 
Bréma Szabad Hanzaváros, 
Hamburg Szabad és Hanzaváros, 
Hessen tartomány, 
Mecklenburg-Elő-Pomeránia tartomány, 
Alsó-Szászország tartomány, 
Észak-Rajna–Vesztfália tartomány, 
Rajna-vidék–Pfalz tartomány, 
Saar-vidék, 
Szászország, 
Szász-Anhalt tartomány, 
Schleswig-Holstein tartomány és 
Türingia 
(a továbbiakban: tartományok) 
az alábbi államszerződést kötik meg: 
1. cikk: A szerencsejátékokról szóló államszerződés módosítása
A 2011. december 15-i németországi szerencsejátékokról szóló államszerződés (szerencsejáték-ügyi államszerződés - GlüStV) módosításáról szóló első államszerződés szerinti változatú, a németországi szerencsejátékokról szóló államszerződés a következőképpen módosul:
1. A 4a. § az alábbiak szerint módosul:
a) Az (1) bekezdés 1. mondatában a „különösen egy, a sportfogadásokra vonatkozó, időben behatárolt kísérleti rendelkezés keretében” szöveg helyébe „a sportfogadásokra vonatkozó, a 10a. § szerinti kísérleti rendelkezés keretében” szöveg lép.
b) A (2) bekezdés 1. mondatában az „értesítés (4b. §, (1) bekezdés)” szöveg helyébe a „koncesszió” szó lép.
c) A (3) bekezdés szövege a következő:
„A koncessziók száma a kísérleti szakasz időtartama alatt nincs korlátozva.”
2. A 4b. § az alábbiak szerint módosul:
a) A címben a vessző és a „kiválasztási kritériumok“ kifejezést el kell hagyni.
b) Az (1) bekezdés az alábbiak szerint módosul:
aa) 
Az 1. mondatban a „kiválasztási eljárás” kifejezés helyébe az „eljárás” szó lép.
bb)
A 2. mondatban a „pályázatok benyújtásához megfelelő határidővel” kifejezést el kell hagyni.
c) A (2) bekezdés 2. mondatában el kell hagyni az „és lehetővé teszik az (5) bekezdés szerinti kiválasztást” szöveget.
d) Az (5) bekezdés hatályát veszti.
3. Az 5. § (4) bekezdésének 1. mondatában az „irányelvek” szó helyébe a „tervezési irányelvek” szó lép.
4. A 9a. § (5) bekezdése 2. mondatának szövege a következő:
„Ennek során a szerencsejáték-testület feladata a mindenkori legfelsőbb szerencsejáték-felügyeleti hatóságok közösségi szinten történő felügyeletének gyakorlása.”
5. A 10a. § az alábbiak szerint módosul:
a) Az (1) bekezdés az alábbiak szerint módosul:
aa) 
A korábbi mondatban „a szerencsejátékügy módosításáról szóló első államszerződés hatályba lépésétől számított hét évig” kifejezés helyébe a „2021. június 30-ig” kifejezés lép.
bb) 
A szöveg az alábbi mondattal egészül ki: 
„Amennyiben az államszerződés a 35. § (2) bekezdése alapján tovább is hatályban marad, a lejárati idő 2024. június 30-ig meghosszabbításra kerül.”
b) A (3) bekezdés hatályát veszti.
c) A (4) és (5) bekezdés (3) és (4) bekezdés lesz.
6.
A 29. § (1) bekezdésének 3. mondata hatályát veszti. 
2. cikk: Hatálybalépés
(1) Ez az államszerződés 2020. január 1-jén lép hatályba. Amennyiben 2019. december 31-ig nem érkezik be az összes ratifikáló okmány a Miniszterelnöki Konferencia Elnökének Állami Kancelláriájába, az államszerződés tárgytalanná válik.
(2) A Miniszterelnöki Konferencia Elnökének Állami Kancelláriája tájékoztatja a tartományokat a ratifikáló okmányok beérkezéséről.
Magyarázat:
A. Általános rész
I. Kiindulási helyzet
A szerencsejátékokra vonatkozó államszerződésben 2012. július 1. óta szerepel a sportfogadásokat kínáló magán szolgáltatók engedélyezésének bevezetése; az állami fogadási monopólium a kísérleti szakasz hét éves időtartamára felfüggesztésre kerül. Az ajánlatok koncessziós kvótarendszerrel történő korlátozása az alkotmányra vonatkozó eddigi ítélkezési gyakorlat értelmében éppen annyira alkotmányos, mint az a koncessziós eljárás, amellyel valamennyi tartomány közös szerveként működő szerencsejáték-testület hoz jogerős határozatot (BayVerfGH, határozathozatal: 2015.9.25.; OVG Hamburg, ítélet: 2017.6.22.; BVerwG, ítélet: 2017.10.26.). Az államszerződés végrehajtása azonban a továbbiakban nem lehetséges, mivel a hesseni közigazgatási bíróságok jelenleg be nem látható időre elhalasztották a koncessziók odaítélését (HessVGH, határozathozatal: 2015.10.16.).
II. 
Megoldás
A Miniszterelnöki Konferencia 2019. április 18-i határozatával a szerencsejátékokról szóló államszerződés 35. § (1) bekezdése alapján a szerencsejátékokról szóló államszerződés 10a. §-ban szereplő, a kísérleti rendelkezésre vonatkozó időbeli korlátozást feloldotta. Mostantól a szerencsejátékokról szóló államszerződés teljes érvényességi időtartama alatt, 2021. június 30-ig lehetséges a koncessziók kiosztása a sportfogadás-szervezők részére. Az államszerződés ezt követő, kiegészítő pontosítása továbbfejleszti a kísérleti szakasz modelljét, és a módosítás egyértelműséget teremt a szolgáltatók és a harmadik felek (pénzforgalmi szolgáltatók, fogadásközvetítők, valamint sportklubok és sportegyesületek) számára; ezzel egyidejűleg a szerencsejáték-felügyeleti hatóságok számára lehetővé válik a nem engedélyezett szerencsejáték-kínálat széles körben történő betiltása. Ezzel véget ér a szabályozási jogi rendszer fokozatos leépülése. Az államszerződés ehhez szükséges módosításai a következő pontokat érintik:
· Egyértelművé kell tenni, hogy a kísérleti szakasz a szerencsejátékokról szóló államszerződés teljes érvényességi időtartama alatt, 2021. június 30-ig alkalmazható.
· A sportfogadási koncessziók kvótarendszerrel történő szabályozása a kísérleti szakasz időtartama alatt hatályát veszti. 
· Mivel már nem kötelező a kiválasztási eljárás (4b. §, (5) bekezdés), módosítani kell az ennek az eljárásnak a végrehajtását célzó szabályokat.
A hatósági szervezetnél a koncessziós eljárás továbbra is tartományilag egységes döntésen alapul. A tartományilag egységes eljárás révén elkerülhető, hogy párhuzamosan 16 engedély legyen érvényben a különböző egyéni tartományok vonatkozásában, ami egyrészt nem bizonyulna szakszerűnek, másrészt nem lenne kommunikálható a szolgáltatók, illetve a nyilvánosság számára. A tervezet előírja a feladatok átruházását és valamennyi tartomány döntéshozatalban való részvételét.
Ez nem sérti a szövetségi elvet. A tartományok államiságára és a saját feladatok lényegére vonatkozó szövetségi garancia elsősorban a szövetség ellen irányul. A Német Szövetségi Alkotmánybíróság nyitva hagyta annak kérdését, hogy mennyire szab határt a tartományok önkéntes kötelezettségvállalásának a szóban forgó garancia. Egy feladatrész – jelen esetben a szerencsejáték-felügyelet – átruházása mindenesetre nem befolyásolja azt (lásd BVerfGE [szövetségi közigazgatási bírósági határozatok] 87, 181, 196 f.).
Amennyiben a koncesszió valamennyi tartományra érvényes, úgy valamennyi tartománynak részt kell vennie a döntéshozatalban. Ez nélkülözhetetlen előfeltétel valamennyi tartomány demokratikus legitimációjához (BayVerfGH [Bajor Alkotmánybíróság], határozathozatal: 2015.09.25.). A demokrácia alapelvének e következményét a tartományok más, állami gyakorlatban és joggyakorlatban elismert intézményei – így a ZVS (felsőoktatási helyek kiosztásáért felelős központi hivatal), illetve a Stiftung für Hochschulzulassung (Felsőoktatási Felvételi Alapítvány) és a Deutschen Institut für Bautechnik (Német Építéstechnikai Intézet) – vonatkozásában is hasonlóan alkalmazzák.
A Német Szövetségi Alkotmánybíróság már korábban határozatot hozott arról (lásd: BVerwGE 22, 299, 309 f.), hogy a tartományoknak az államszerződés alapján kialakított, többségi döntéshozatallal működő közösségi létesítményei sem a szövetségi állam, sem pedig a demokrácia alapelvét nem sértik, továbbá kimondta, hogy ez leginkább akkor érvényes, ha a tartományok – közösségi létesítmény létrehozása nélkül – egyetlen tartomány hatóságát bízzák meg a feladatok ellátásával, de igényt tartanak a részvételi jogra (lásd: BVerwGE 23, 194, 197; lásd még: BVerfGE 90., 60., 104: Az államszerződésen alapuló többségi határozathozatal az egyhangú határozathozatalból adódó vétózási lehetőségek csökkentésének céljával indokolható; Vedder, Intraföderale Staatsverträge [Intraföderális államszerződések], 1996, 116. o., további hivatkozásokért lásd: 145.o.).
B. Az egyes rendelkezések részletes indoklása
Az 1. cikkhez
Az 1. ponthoz (4a. §)
A 4a. § (1) bekezdésének módosítása egyértelművé teszi, hogy a 10. § (6) bekezdése jelenleg kizárólag a 10a. § szerinti kísérleti rendelkezés által érintett esetekben nem alkalmazható. Ezért a korábbi szövegezésre nincs szükség.
A 4a. § (2) bekezdésének módosítása szabályozza, hogy a koncesszió időtartamát korlátozni kell. A módosítás figyelembe veszi azt a körülményt, hogy továbbra is egy időben behatárolt kísérleti szakaszról van szó. A koncesszió időtartama nincs előírva. Ezért az illetékes hatóság kötelességeinek megfelelő mérlegelés alapján a koncessziót a kísérleti rendelkezés lejárati idejénél rövidebb időtartamra is kioszthatja. A koncesszió időtartamának a 4b. § (1) bekezdése alapján az értesítésben való közzétételére vonatkozó kötelezettség a sportfogadási koncessziók kvótarendszerének eltörlése miatt megszűnik (vö. ehhez a 4b. § (1) bekezdéséhez fűzött magyarázatokat is).
A 4a. § (3) bekezdése úgy módosul, hogy a kísérleti szakasz időtartama alatt a koncessziók száma nincs korlátozva. Emellett megszűnik a kötelezően lefolytatandó kiválasztási eljárás. Ennek során azokat a közigazgatási bírósági döntéseket vették figyelembe, amelyek a versenytársak megbízásából már előzetesen megakadályozták a koncessziók kiosztását, és ezáltal ellehetetlenítették sportfogadás-piac jog szerinti rendjének belátható időn belül történő kialakítását. A koncessziók számának korlátozására vonatkozó alapelvtől való átmeneti eltérés ezért kivételként tekintendő, amely miatt a bírósági eljárás szintje okolható. A főként a 4a. § (4) bekezdésében, 4b. § (1)–(4) bekezdésében és 4c. §-ban szabályozott, koncessziókiosztásra vonatkozó előírások – a koncessziós kötelezettségekhez és a felügyeleti hatáskörökhöz hasonlóan – továbbra is érvényben maradnak (lásd elsősorban a 4e. §-t).
A 2. ponthoz (4b. §)
A 4b. §-ban olyan, a fentiekből eredő módosításokra kerül sor, amelyek figyelembe veszik azt a körülményt, hogy a koncessziók száma már nincs korlátozva, így nem kell kiválasztási eljárást lefolytatni a pályázók között.
A fentiek következtében nem kötelező előírni egy meghatározott határidőt a pályázatok benyújtására. Eddig erre azért volt szükség, mert a korábbi változat 4b. § (5) bekezdése értelmében a több alkalmas pályázó közötti választásról szóló döntést egy bizonyos határidőig meg kellett hozni. Ez az eljárás megköveteli a pályázati határidő előírását. Ha azonban a koncessziók kiosztása nem kvótarendszer szerint történik, bármikor (akár egy későbbi időpontban is) sor kerülhet a koncesszió elnyeréséért való pályázatra és a pályázat megvizsgálására.
Továbbra is (egy alkalommal) értesítés fog megjelenni az Európai Unió Hivatalos Lapjában arról, hogy pályázni lehet egy adott koncesszióra, valamint hogy mely dokumentumokat kell benyújtani (4b. §, (1) bekezdés, 2. mondat), hogy a piaci szereplők tájékoztatást kapjanak a koncessziók kiosztásának megváltozott feltételeiről.
Mivel már nem kell kiválasztási eljárást lefolytatni, hatályát veszti a korábbi 4b. § (5) bekezdése, amely az eljárás lefolytatásának kritériumait határozta meg.
A korábban alkalmazott kifejezések – például „koncesszió”, „pályázat” és „pályázó” – mindössze szerkesztési okokból maradnak változatlanok, hogy minél kevesebb szövegszintű beavatkozást kelljen végezni a jelenlegi államszerződésen. Az új változatban lényegében egy engedélyezési eljárás kérelmezőiről van szó.
A 3. ponthoz (az 5. § (4) bekezdésének 1. mondata)
Az 5. § (4) bekezdésének 1. mondata megállapítja, hogy a jogi felülvizsgálat alapja az értelmező rendelkezésként szolgáló reklám-irányelv.
A 4. ponthoz (a 9a. § (5) bekezdésének 2. mondata)
A 9a. § (5) bekezdésének 2. mondata az új változatban rámutat, hogy a végrehajtó szervként működő szerencsejáték-testület nem kaphat jogalkotási hatáskört.
Az 5. ponthoz (10a. §)
A 10a. § (1) bekezdése az ezidáig ténylegesen csak az itt jelentéktelennek számító részterületekre vonatkozó kísérleti időszakot 2021. június 30-ig meghosszabbítja. Ez a szabályozás figyelembe veszi a Miniszterelnöki Konferencia határozatát, amely feloldja a kísérleti rendelkezésre a korábbi 35. § (1) bekezdése alapján vonatkozó időbeli korlátozást. A fent említett határozat alapján az (eddigi) kísérleti rendelkezés 2019. június 30-a után is alkalmazható, azzal a módosítással, hogy a lehetséges koncessziók száma már nincs korlátozva.
A koncessziókra vonatkozóan a korábban a 10a. § (3) bekezdésében meghatározott maximális szám a 4a. § (3) bekezdés módosítása következtében törlésre kerül.
A 6. ponthoz (a 29. § (1) bekezdésének 3. mondata)
Az átmeneti szabályozás 29. §-a (1) bekezdésének 3. mondata elavulttá vált, ezért hatályon kívül kell helyezni.
A 2. cikkhez
A 2. cikk a hatálybalépés dátumaként 2020. január 1-jét állapítja meg. Amennyiben addig nem érkezik be az összes ratifikáló okmány, az államszerződés tárgytalanná válik.
� A dokumentum a műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról szóló, 2015. szeptember 9-i (EU) 2015/1535 európai parlamenti és tanácsi irányelvben (HL L 241., 2015.9.17., 1. o.) foglaltak szerint bejelentés tárgyát képezte.

